

Vedlegg 1
Styrets årsberetning for 2017. 

Det siste året har vært innholdsrikt for styret. Vi var flere nye inn i styret og har jobbet mye med å sette oss inn i oppgaver og ansvarsområder. Det er laget funksjonsbeskrivelser for hvert verv i styret som følger årshjulet slik av hvert styremedlem til enhver tid skal vite hvilke oppgaver som følger sitt verv. 
Aktivitetstilbud
Gjennom 2017 har GIL hatt 4 aktive fotballag i serien (G7, G10, J10 og G13). Langrennsgruppa har hatt ca 40 løpere fra 6 til 17 år. De aller fleste har vært med på skikarusell mens flere også har deltatt på ulike kretsrenn med sterke resultater. 
Idrettskolen ble gjennomført første uken i sommerferien slik den har blitt gjennomført de siste årene med Line Berget Hedegart og Anne Skaug Nisi i spissen. 
Idrettskole på høst/vinter har ikke blitt gjennomført pga mangel på ressurspersoner. 
Nytt av året ble Tuven Teddys Barneløp arrangert i oktober i samarbeid med Tuvensenteret. 
For voksne har vi nå tilbud om fotball og volleyball x 1 per uke. Dette medfører en ekstrakostnad på 5.000 kr årlig pga økt halleie i gymsal. 
I tillegg har Kent Ove Odden, Gunn Iren Simensen og Kjell Swendsen shapet opp trimrommet. Vi har nå fått på plass litt vekter, spinningsykler og en tredemølle. Trimrommet har faste åpningstider fra kl 18 – 21.00 mandag, onsdag og fredag. 
Flerbruksanlegg: 
Arbeidet med flerbruksanlegget har preget store deler av 2017. Prosjektleder Line Berget Hedegart har sammen med sin arbeidsgruppe sørget for at vi har fått et fantastisk asfaltert flerbruksanlegg. Mangfoldige dugnadstimer er lagt ned – noe som også er blitt bemerket fra andre. I desember 2017 mottok Gransherad IL «Positiv Energi prisen» for nettopp den enorme dugnadsinnsatsen som er lagt ned. Prosjektet er nå sluttført og er finansiert uten at klubben har hatt behov for å ta opp lån. Resterende spillemidler og momskompensasjon blir utbetalt ila 2018.
Sponsorarbeid
Styret har også jobbet med å få flere sponsorer og samarbeidspartnere i 2017. Gransherad IL har per 2017 følgende sponsorer/samarbeidspartnere 
· Hjartdalbanken
· Notodden Energi
· Rallarkraft
· Isachsen
· Lidalen Grustak
· Merisma
· Hjartdal og Gransherad Rekneskapskontor
· Coop Gransherad
· Spar Saulandtunet
· Brenna kontrollservice
· Tinnoset sag
· Bøen elektro
· Funnemark
· Sport 1 Tuven
· Spenst Notodden
· Tuvensenteret (Tuven Teddys barneløp)
· Tele trading

Totalt: 90.000 kr + store rabatter på diverse innkjøp og leie. 

Rallarkraft tlf salg – har vært vanskelig å få med folk på dugnadskvelder hvor man gjør telefonsalg for Rallarkraft. Forslag om at foreldrene til hvert enkelt aktivt barn skal skaffe en abonnent per halvår f.eks via besteforeldre, tanter, onkler/andre venner bekjente. 

Ny hjemmeside
Vi har fått ny hjemmeside! Her legges det ut nyheter, bilder, informasjon for de ulike aktivitetene. Langrenn og ski har sine egne hovedsider med respektive lagsider for hvert enkelt lag. Tanken er at denne siden skal bli en levende side som blir brukt aktivt av både administratorer og medlemmer. Hver side har også en aktivitetskalender som kan fylles ut av f.eks trenere mtp kamper, treningssamlinger, cup’er, renn osv. 
Hovedårsaken til at vi gikk til innkjøp av dette var for å få på plass et sporbart, enkelt system til medlemsadministrasjon. Det er et krav fra NIF at alle kontigenter skal være sporbare – dvs at det lenger ikke er lovlig å sende ut papirgiroer uten sporingsnummer.  På nettsiden kan vi enkelt oppdatere medlemslister samt sende ut medlemskontigenter og aktivitetsavgifter til medlemmer/medlemsutvalg. Denne fakturaen blir sendt ut på mail, deretter på SMS til alle medlemmer. Purring kommer automatisk inntil kontingent er betalt. Man får også beskjed om hvordan man melder seg ut dersom man ikke ønsker å stå som medlem av GIL lenger.  Medlemslistene blir også automatisk oppdatert med hvem som har betalt medlemskontigent /aktivitetsavgift for aktuelt år. Dette gjør det enklere for oss å få oversikt over hvem som har betalt og ikke. 
I forbindelse med dette er det også gjort en grundig gjennomgang av medlemslistene våre – og det er laget egen fane for innmelding av nye medlemmer på nettsiden vår. 

HMS system
15.12.17 fikk vi tilsyn av DLE. Vi fikk avvik på at vi hadde et mangelfult HMS system som enda ikke var tatt i bruk. HMS system er nå utarbeidet med blant annet avvikssystem. 
Vi fikk også avvik på den elektriske biten i 3 km løypen. Her er det ikke gjennomført kontroll/tilsyn på utstyret siden det ble satt opp. Vi har undersøkt litt nærmere med de som var med og satte opp dette utstyret i sin tid og det sies at utstyret som da ble brukt var armeaturer og stolper som e-verket ikke lenger brukte. 
Styret ser behov for å sette ned en ny prosjektgruppe på dette når kontrollen er gjennomført ila høsten 2018. Et røft kostnadsoverslag på å bytte ut alle armeaturer og stolper i 3 km er anslått til 1,5 mill. 
Klubbtøy, drakter og løpsdresser. 
[bookmark: _GoBack]I 2017 har vi gått til innkjøp av klubbtøy også til fotballgruppa. Her har medlemmene fått tilbud om Nike treningsdress og t-skjorte. I tillegg er det kjøpt inn nye draktsett til alle fotballagene og nye løpsdresser til de aktive utøverne i skigruppa. Her har vi fått profiliert sponsorene våre på en fin måte i tillegg til at vi fremstår som et samlet og sammensveiset lag. 





